Gyimesi, György, poslanec NR SR (2023-02-07):
Môžem? Ďakujem pekne. Vážený pán predseda Národnej rady, vážené kolegyne, vážení kolegovia, som rád, že môžem byť súčasťou koalície strán, ktoré podporujú rodiny tak vehementne, ako to robíme práve my. Som rád, že pán minister Krajniak je ministrom sociálnych vecí a som rád, že rovnaký prístup k podpore rodín má aj bývalý minister financií a predpokladám že aj súčasný. My sme sa napočúvali v minulosti toho veľa o sociálnych dávkach. Strašne veľa sme počúvali o tom, ako vehementne sa podporuje, sa podporujú chudobní a podporujú sa všetci tí, ktorí to potrebujú. A výsledok mnohí z tých, ktorí mali byť podporení, videli každý mesiac na svojich buď výplatných páskach, alebo v rôznych formách podpory, čiže nevideli takmer nič. A mám teraz na mysli aj daňový bonus, ktorý sme extrémnym spôsobom zvýšili. A áno, ak sa teraz začneme baviť o tom, že bola to práve táto vláda, ktorá zrušila obedy zadarmo, tak to je pravda, avšak radikálne zvýšila popritom aj daňový bonus. A dnes, keďže sa tu skutočne nekradne a peniaze ostávajú v štátnom rozpočte, tak sa vieme s tými peniazmi podeliť s tými, ktorí tie peniaze potrebujú a potrebujú ich najviac. A to sú aj rodiny s deťmi. A som veľmi rád, že bude tento príspevok poskytovaný plošne, pretože to nebude, nebudeme segregovať na tých, ktorí to potrebujú a teraz sa budeme tu vymýšľať kto, kto to, kto to je, kde je tá hranica, kde to už nepotrebujú. Proste dajme všetkým deťom to, čo im patrí. Zvýšme ich stravovacie návyky, tam kde tie stravovacie návyky nie sú až také, aké by mali byť. A poďme im pomáhať aj týmto spôsobom. Dámy a páni, ak si spočítame len daňový bonus, prídavok na dieťa a zároveň aj tento príspevok, ktorý budeme poskytovať, je to dokopy mesačne 250 eur na každé jedno dieťa. To si myslím, že je už v pomere k HDP, neviem, či to nebude náhodou aj jeden z najlepších a najprorodinnejších štátov, ktorý poskytuje peniaze a poskytuje podporu tým, ktorí sú základom tejto spoločnosti. A teraz sa môžme baviť, samozrejme, aj o tom, že tu teraz bude, ako som to aj počul u kolegu Dostála, liberálny odpor voči tomu, pretože liberáli ako keby rodiny podporovať nechceli, neviem prečo. Nerozumiem tomu. Máme na to, v rozpočte na to peniaze sú. Prečo ich nedať tým, ktorí tvoria základ tejto spoločnosti, ktorí sú základnou bunkou spoločnosti a ktorí sú zároveň aj tí, na ktorých bude sa stavať naša budúcnosť či tejto krajiny, ale aj národa. Poďme im pomáhať, máme na to, netreba si na to požičiavať. A tak ako hovorí napríklad strana SaS, že to musí byť rozpočtovo kryté a rozpočtovo zodpovedné, ja vám garantujem, dámy a páni z SaS, že to rozpočtové kryté bude a zaplatia to tí, ktorí na to majú. Osobne považujem peniaze v štátnom rozpočte a zároveň následne v peňaženkách obyčajných ľudí za lepšie investované peniaze, než by si ich mali mimoriadne bohatí jednotlivci a mimoriadne bohaté firmy posielať niekam do zahraničia v tom lepšom prípade a v tom horšom na Cyprus a krista krížom po všelijakých ostrovoch. Ľudia si to už po 30 rokoch jednoducho zaslúžia, aby v centre pozornosti vlády a v centre pozornosti nás boli práve oni. A nie tí bohatí, ktorí tu jednak defraudovali túto krajinu a jednak zarábali na tom, že ľudia na Slovensku boli ochotní za mizerné platy pracovať do zodretia. A my to teraz zmeníme. A toto je tiež ďalší z krokov, ktorý k tomu prispeje a chcem veriť že nie posledný. Pretože ak tento trend, ktorý sme nastúpili, že tu sa nekradne a nenakradnuté peniaze sa rozdelia medzi tých, ktorí boli 30 rokov na periférii záujmu, si myslím, že takáto politika význam má a má aj budúcnosť. A toto je smer, ktorým by sme sa mali vybrať a už aspoň raz sa tu nebaviť o tom, či si tie deti tie obedy zaslúžia, či si rodiny ten daňový bonus zaslúžia, či to, čo to spôsobí v samosprávach a hľadať tisíc dôvodov, prečo to podporiť nie je možné. Práve teraz som sa dozvedel príklad Starej Ľubovne, v ktorej vzrástli príjmy z podielových daní z roku 2021 na rok 2022 o 9 %. Z 2022 na 23 o vyše 10 %. Čiže ak samosprávy hovoria, že daňový bonus a plus tieto pomoci sú namierené voči nim a v konečnom dôsledku to zaplatia ony, jednoducho to pravda nie je, aspoň minimálne to neplatí na 100 %. Samosprávy majú aj iné výdavky súvisiace so zvýšenými cenami energií, s ktorými jednoducho my musíme sa tiež popasovať a zastropovať im ceny. A aby to aj fungovala, aj tak budú platiť viac. 199 eur na megawatthodinu je rádovo viac, než čo platili, než čo platili doteraz. Áno, s tým súhlasím. A súhlasím aj s tým, že je inflácia, tak je jasné, že sa určité poplatky zvyšujú, ale my toto rodinám kompenzujeme. My to kompenzujeme rodinám tým, že len týmito dvoma opatreniami, resp. troma, pardon, dostanú každý mesiac 250 euro na dieťa navyše. A toto je to, voči čomu sa bojovať nemá a nesmie, pretože ak bojujeme proti takýmto pomociam, bojujeme proti rodinám. A toto snáď asi všetci, čo sme tu zúčastnení, súhlasíme, že by sa robiť nemalo. Ďakujem, že ste si ma vypočuli. (Potlesk.)